- Jo-Rumi
- <
- 10
- >

10
1 Jowetena, gima chunya dwaro kendo alamoe Nyasaye ne jo-Israel, en ni mondo giyud warruok. 2 Nimar anyalo timo nendgi ni giramo mar tiyo ni Nyasaye, to kata kamano gionge gi ngʼeyo. 3 Nikech ne gikia ngima makare ma aa kuom Nyasaye, gisetemo keto margi giwegi, ka gidagi rwako yor Nyasaye moketogo ji kare. 4 Kristo e giko mar Chik kendo en ema okelo ngima makare ni ji duto moyie.
5 Musa lero kuom ngima makare maa kuom Chik kama: “Ngʼat moluwo chikegi nobed mangima kuomgi.”*Lawi 18:5 6 To ngima makare maa kuom yie to wacho niya, “Kik iwach e chunyi ni, ‘Ere ngʼama didhinwa e polo malo?’ ”†Rap 30:12 (tiende ni, mondo olor Kristo piny), 7 “kata ni, ‘En ngʼa mabiro lor ei bur?’ ”‡Rap 30:13 (tiende ni, mondo ogol Kristo oa kuom joma otho). 8 To owacho nangʼo? “Wach ni machiegni kodu, en mana e dhou kendo e chunyu,”§Rap 30:14 mano e wach yie mwalando. 9 Ka ihulo gi dhogi ni “Yesu en Ruoth,” kendo iyie ei chunyi ni Nyasaye nochiere oa kuom joma otho, to iniyud warruok. 10 Nimar chunyi ema iyiego mi keti kare kendo dhogi ema ihulogo mi iyud warruok. 11 Mana kaka Muma wacho niya, “Ngʼato angʼata moyie kuome ok none wichkuot.”*Isa 28:16 12 Nimar onge pogruok e kind jo-Yahudi gi joma ok jo-Yahudi; Ruoth Yesu en Ruoth machalre ni ji duto, kendo en gi mwandu mogundho mopogo ni ji duto maluongo nyinge, 13 nimar, “Ngʼato ka ngʼato maluongo nying Jehova Nyasaye noresi.”†Joe 2:32
14 To ere kaka digiluong ngʼat mapok giyie kuome? Koso digiyie nadi kuom Ngʼat mapok giwinjo kuome? To giniwinj kuome nadi kaonge ngʼama oyalonigi? 15 To ere kaka digiyal wach kuome ka ok oorgi? Mana kaka ondiki niya, “Mano kaka en gima ber neno tiend joote makelo wach maber!”‡Isa 52:7
16 To jo-Israel duto ok oserwako Injilini. Nimar Isaya nowacho niya, “Ruoth, en ngʼa moseyie wach mwalando?”§Isa 53:1 17 Kuom mano, yie aa kuom wach miwinjo, kendo wach miwinjono en wach Kristo. 18 To apenjo kama: Donge gisewinjo wach? Chutho, gisewinjo, nikech,
“Dwondgi osedhi kuonde duto e piny,
wechegi osechopo nyaka e tunge piny.”*Zab 19:4
19 Kendo apenjo kama: Bende debed ni Israel ne ok owinjo tiend wach? Mokwongo, Musa wacho niya,
“Anami nyiego maku gi joma ok owinjore kwan ka oganda;
anami mirima maku gi oganda maonge winjo.”†Rap 32:21
20 Isaya to wuoyo gi chir niya,
“Ne oyuda gi joma ne ok omanya.
Ne afwenyora ne joma ne ok openja.”‡Isa 65:1
21 To kuom Israel to owacho niya,
“Odiechiengʼ duto aserieyo bedena
ne oganda ma ok winj wach kendo ma wigi tek.”§Isa 65:2

- Jo-Rumi
- <
- 10
- >

*10:5 Lawi 18:5

†10:6 Rap 30:12

‡10:7 Rap 30:13

§10:8 Rap 30:14

*10:11 Isa 28:16

†10:13 Joe 2:32

‡10:15 Isa 52:7

§10:16 Isa 53:1

*10:18 Zab 19:4

†10:19 Rap 32:21

‡10:20 Isa 65:1

§10:21 Isa 65:2

© 2020 Biblica